În 29 ianuarie 2013, postul de televiziune Antena 3 a difuzat emisiunea Sinteza zilei, având ca temă situația fierbinte din Ținutul Secuiesc. La un moment dat, în timpul emisiunii, realizatorul Mihai Gâdea a anunțat că pe site-ul oficial al Consiliului Județean Covasna totul este în limba maghiară, am fi vrut să încercăm ceva în limba română însă nu am putut. Aceasta a devenit ulterior una dintre principalele teme de discuție în cadru dezbaterii. În sprijinul ei, a fost prezentat și un print-screen al site-ului Consiliului Județean Covasna, care într-adevăr, conținea numai informații în limba maghiară.

(Print-screen cu imaginea prezentată pe Antena 3)

Ceea ce nu a spus Mihai Gâdea este faptul că site-ul www.covasna.info.ro are o versiune completă în limba română*, lucru care poate fi văzut în următoarea imagine:

(Prin-screen site-ul www.consiliuljudeteancovasna.ro)

Făcând o comparație între cele două imagini, se poate observa că graficienii Antena 3 au tăiat din print-screenul prezentat exact lucrul care nu ajuta emisiunea: acea porțiune de site în care se vede link-ul către versiunea în limba română. Problema e că nu au fost suficient de consecvenți și nu au mai făcut același lucru cu al doilea print-screen al site-ului pe care l-a prezentat Mihai Gâdea invitaților din studio care erau deja oripilați de această descoperire:

(Print-screen cu sectiunea Contact a site-ului www.covasna.info.ro, prezentat de Antena 3)

Mai târziu, a intervenit în emisiune președintele Consiliului Județean Covasna și a precizat că există o versiunea în limba română, însă (poate întâmplător), din studioul Antena 3, site-ul nu a mai putut fi accesat până la sfârșitul emisiunii. Această chestiune nu a mai fost lămurită, iar publicul a rămas cu impresia că, într-adevăr, site-ul www.covasna.info.ro nu are o versiunea în limba română.

Să fiu sincer, nu cred că Mihai Gâdea nu știa că site-ul CJ Covasna este bilingv. Dat fiind faptul că imaginile prezentate în timpul emisiunii au fost în mod evident alterate, cred că vorbim de rea voință nu de neglijență.

Emisiunea poate fi vazuta in intregime aici.

*Nu este prima oara cand aflu ca site-ul în cauză nu are versiune în limba română, deci l-am mai verificat și cu alte ocazii și am constatat același lucru: nu am găsit secțiuni care să nu fie traduse. Același lucru este valabil și pentru alte instituții ale administrației locale din Harghita și Covasna (Consiliul Județean Harghita, Primariile Sfantu Gheorghe și Miercurea Ciuc etc.)

Update: ActiveWatch a sesizat astăzi Consiliul Național al Audiovizualului în legătură cu acest caz. O citiți pe site.

Update 2: Mulțumim cititorilor noștri erik, M. Zoltan și Cristina care ne-au atras atenția cu privire la posibilitatea de a verifica versiunile anterioare ale site-ului www.covasna.info.ro. O versiune din 26 ianuarie 2013 poate fi accesata aici, iar una din anul 2003 aici.